Source: http://www.justice.gov.sk/Stranky/aktualitadetail.aspx?announcementID=1528
Timestamp: 2020-07-09 14:22:02+00:00

Document:
ESĽP: Rozhodnutie v prípade Šafárik proti Slovenskej republike
Európsky súd pre ľudské práva v uvedenom prípade rozhodol v prospech Slovenskej republiky a sťažnosť vyhlásil za neprijateľnú
​Európsky súd pre ľudské práva vydal 18. októbra 2011 rozhodnutie v prípade Šafárik proti Slovenskej republike. V uvedenom prípade rozhodol v prospech Slovenskej republiky a sťažnosť vyhlásil za neprijateľnú.
Sťažovateľ, ktorý je advokátom, žaloval Slovenskú republiku v súvislosti s odmenou za právnu pomoc a náhradou trov, priznaných v konaní, v ktorom bol súdom ustanovený za právneho zástupcu. Namietal porušenie práva na pokojné užívanie majetku podľa článku 1 Protokolu č. 1 samostatne a tiež v spojitosti s článkom 14 Dohovoru na ochranu ľudských práv a základných slobôd, ktorý zakazuje diskrimináciu. Namietal tiež porušenie článku 6 ods. 1 Dohovoru, zaručujúceho právo na spravodlivé súdne konanie.
Sťažovateľ bol súdom ustanovený za právneho zástupcu žalobcu v konaní na ochranu osobnosti, v ktorom okresný súd žalobcu z dôvodu hmotnej núdze oslobodil od povinnosti zaplatiť súdny poplatok. Odmenu sťažovateľa za právne zastupovanie mal preto platiť štát.
Sťažovateľ predložil okresnému súdu výpočet odmeny a trov vo výške 4 480 eur. Okresný súd sťažovateľovi priznal cca 185 eur na základe tarify. Krajský súd prvostupňové rozhodnutie potvrdil. Sťažovateľ sa obrátil na ústavný súd, ktorý však sťažnosť odmietol ako zjavne neopodstatnenú.
Európsky súd vo svojom rozhodnutí uviedol, že sťažovateľovou požiadavkou sa zaoberali všeobecné súdy na dvoch stupňoch, ako aj ústavný súd, pričom ich rozhodnutia sú náležite odôvodnené a podložené skutkovými aj právnymi argumentmi, ktoré sa európskemu súdu nejavia ako svojvoľné či nesprávne. Európsky súd preto rozhodol, že sťažovateľove námietky sú zjavne nepodložené a sťažnosť ako celok vyhlásil za neprijateľnú.
Úplné znenie rozhodnutia nájdete TU.

References: súd 
 súd 
 súd 
 súd 
 súd 
 súd 
 súd